AGE บวกแรง 8% นิวไฮรอบ 4 เดือน ลุ้น Q4 ฟื้นตัวเด่น-แนะซื้อเคาะเป้า 1.84 บ.  
AGE บวกแรง 8% นิวไฮรอบ 4 เดือน ลุ้น Q4 ฟื้นตัวเด่น-แนะซื้อเคาะเป้า 1.84 บ.  
26 พ.ย. 2563

ผู้สื่อข่าวรายงานว่า บริษัท เอเชีย กรีน เอนเนอจี จำกัด (มหาชน) หรือ AGE ณ เวลา 15.52 น. อยู่ที่ระดับ1.48 บาท บวก 0.11 บาท หรือ 8.03%  ด้วยมูลค่าซื้อชาย 36.63 ล้านบาท ราคาหุ้นวิ่งแรงในรอบ 4 เดือน โดยเทียบตั้งแต่หุ้นยืนที่ระดับ 1.50 บาท เมื่อวันที่ 23 ก.ค.63

บล.ยูโอบี เคย์เฮียน  ระบุในบทวิเคราะห์ว่า โมเมนตัมระยะกลางเป็นบวก แต่ช่วงสั้นมีโอกาสผันผวนจากราคาน้ำมันดิบ และการประชุมเฟด (17 ธ.ค.) การเก็งกำไรเน้นเลือกรายตัว โดยเฉพาะ Laggard และกลุ่มได้ประโยชน์ดอกเบี้ยหรือผลตอบแทนพัธบัตรลง ขณะที่ไม่ควรไล่ราคาพลังงานและธนาคาร// หุ้นแนะนำวันนี้ เก็งกำไร SCGP*, VNT*, AGE*
ประเด็นลงทุนสำหรับหุ้นแนะนำ
เก็งกำไร SCGP* (50) : เติบโตต่อเนื่องทั้งจากฐานเดิมและหารเข้าซื้อกิจการ คาดการเติบโตปี 2564 ขั้นต่ำที่ 20% จากการเข้าซื้อกิจการและร่วมทุนในมือ
เก็งกำไร VNT* (29) : ส่วนต่างราคาผลิตภัณฑ์ PVC ที่ดี เป็นบวกต่อแนวโน้มผลประกอบการไตรมาส 4/63
เก็งกำไร AGE* (1.84) : ผลการดำเนินงานไตรมาส 4/63 คาดเร่งตัวขึ้น หุ้นซื้อขายที่ PER เพียง 6x และคาดให้ผลตอบแทนปันผลในระดับมากกว่า 6%
 
โดยก่อนหน้านายพนม ควรสถาพร ประธานกรรมการบริหาร บริษัท เอเชีย กรีน เอนเนอจี จำกัด (มหาชน) หรือ AGE เปิดเผยว่า ภาพรวมธุรกิจในช่วงไตรมาส 4/2563 มีทิศทางการฟื้นตัวอย่างชัดเจนมากขึ้น จากความต้องการใช้ถ่านหิน ในภาคอุตสาหกรรมในประเทศที่การฟื้นตัวขึ้นจากการกลับมาดำเนินธุรกิจอย่างปกติ โดยเฉพาะกลุ่มผู้ประกอบการผลิตปูนซีเมนต์ โรงไฟฟ้า กลุ่มอาหารและเครื่องดื่ม และการดำเนินการการให้บริการ โลจิสติกส์ที่ครบวงจร ส่งผลให้ลูกค้ามีความเชื่อมั่นมากขึ้น
ดังนั้นบริษัทยังคงมุ่งเน้นการขยายตลาดในส่วนของธุรกิจถ่านหินทั้งในประเทศ และต่างประเทศต่อเนื่อง ซึ่งมั่นใจว่าปี 2563 จะทำยอดขายถ่านหินได้สูงกว่าเป้าหมายที่วางไว้ที่ระดับ 3.5 ล้านตัน โดยในงวด 9 เดือนแรกบริษัทมียอดขายถ่านหินรวมแล้ว 2.98 ล้านตัน และยังมียอดคำสั่งซื้อถ่านหินในมือ (Backlog) จำนวน 1 ล้านตัน ซึ่งจะทยอยส่งมอบภายในไตรมาส 3/2563 จนถึงปี 2564
ส่วนการให้บริการในธุรกิจโลจิสติกส์นั้น บริษัทยังคงเดินหน้าขยายการให้บริการอย่างต่อเนื่อง โดยมีแผนการพัฒนาพื้นที่ส่วนขยายท่าเรือที่ 4 คาดว่าจะเริ่มดำเนินการได้ในช่วงปี 2564 และในปี 2564 จะมีจำนวนรถและเรือลำเลียงเพิ่มขึ้น เพื่อเป็นการตอกย้ำถึงศักยภาพของบริษัทที่มีการให้บริการด้านโลจิสติกส์ที่ครบวงจร
ทั้งนี้ บริษัทมีการศึกษาการลงทุนใหม่ ๆ ทั้งในโครงการขายไอน้ำ และโครงการลงทุนโรงไฟฟ้าเพิ่มเติมหลายโครงการ ซึ่งคาดว่าจะลงทุนในปี 2564 ผ่านการลงทุนในบริษัทร่วมทุน ภายใต้บริษัท แอท เอนเนอจี โซลูชั่น จำกัด จากปัจจุบันโครงการการลงทุนต่าง ๆ เช่น โครงการโรงไฟฟ้าโซลาร์ ขนาด 5 เมกะวัตต์ จะทยอยรับรู้รายได้ตั้งแต่ไตรมาส 3/2563 และโครงการการขายไอน้ำ ให้กับลูกค้าขนาดเตา Boiler 16 ตันจะรับรู้รายได้ในปี 2564
“สำหรับผลประกอบการงวด 9 เดือนแรกปี 2563 บริษัทมีรายได้จากการขายและบริการ 5,487.6 ล้านบาท เพิ่มขึ้น 14.9%  เมื่อเทียบกับช่วงเดียวกันของปีก่อน โดยแบ่งเป็นรายได้จากการขายถ่านหินที่ 5,239 ล้านบาท เพิ่มขึ้น 17.2% เมื่อเทียบกับช่วงเดียวกันของปีก่อน และมีกำไรสุทธิ 143.3 ล้านบาท โดยมีปริมาณการขายถ่านหินทั้งสิ้นที่ระดับ 2.98 ล้านตัน” นายพนม กล่าว